Tisztelt Nagykovácsi Lakosok!

A Nagykovácsi Nagyközség településképének védelméről szóló 28/2017. (XII.18.) önkormányzati rendelet módosítása a településkép védelméről szóló 2016. évi LXXIV. törvény (a továbbiakban: Tvtv.) 2021. július 1-én hatályba lépett módosítása és a településtervek tartalmáról, elkészítésének és elfogadásának rendjéről, valamint az egyes településrendezési sajátos jogintézményekről szóló 419/2021. (VII.15.) kormányrendelet (a továbbiakban: Rendelet) 2021. július 17-i hatályba lépése miatti hatásköri változások miatt kötelezővé vált.

A Tvtv. felhatalmazása alapján eddig ugyanis a polgármester volt a településképi véleményezési, a településképi bejelentési, valamint a településképi kötelezési eljárások hatásköri jogosultja. Az új jogszabályi előírások szerint ezen hatáskörök címzettje már az önkormányzat, vagyis annak képviselő-testülete lett.

Több más képviselő-testületi hatáskörhöz hasonlóan azonban ez is átruházható, ám ezt a képviselő-testület - a Tvtv. [8/A.§ alapján - a településképi rendelet](https://epitesijog.hu/1991-telepleskepi-rendelet)ében kell, hogy megtegye.

Jelen rendeletmódosítás ezen hatáskörök hatályos jogszabályok szerinti átruházása érdekében történik, mert ha ezt a hatáskört a képviselő-testület a polgármesterre ruházza át, az eljárások lefolytatása a gyakorlatban a korábbiakkal megegyező lesz.

Ha ilyen hatáskör átruházás nem történik, de az önkormányzat a településkép-érvényesítő eszközökkel rendelet útján élni kíván, akkor egyes ügyeket kizárólag az aktuális testületi üléseken lehetne elbírálni.

Ez az előírt ügyintézési határidők betartását ellehetetleníti, az eljárásokat nehézkessé teszi. A vonatkozó jogszabályok értelmében ugyanis a településképi bejelentési és véleményezési eljárást 15 napon belül le kell folytatni. Amennyiben a megadott határidőn belül nem történik meg az elbírálás, a hozzájárulást megadottnak kell tekinteni. E határidők tartása a képviselő-testületi hatáskörben történő eljárás esetében kétséges, tekintettel a testületi ülések munkaterv szerinti rendjére, gyakoriságára.

A hatásköri változás a településképi döntések jogorvoslati rendszerében is változást eredményez. Amennyiben első fokon a polgármester jár el az ügyben, úgy a döntés ellen továbbra is a képviselő-testülethez benyújtott fellebbezéssel lehet élni. Ha azonban a testület saját hatáskörében jár el, illetve dönt, jogorvoslat miatt már csak közvetlenül az illetékes bírósághoz lehet fordulni, kereset benyújtásával.

Györgyi Zoltán

főépítész